## La Generalitat presenta al·legacions contra les noves partions en la costa de Tavernes de la Valldigna

*** El director general de Costes defén els drets dels veïns davant les partions del Govern central en la costa
* Vicente Martínez Mus assenyala que “es tracta d’un expedient molt agressiu i, a diferència d’altres que hem tingut, s’aplica en una zona ja partionada en 1999”**

La Conselleria de Medi Ambient, Aigua, Infraestructures i Territori ha presentat al·legacions contra el procediment que marca la partió dels béns de domini públic marítim-terrestre, del tram de costa d’uns 510 metres de longitud, entre el límit amb el terme municipal de Cullera i el passeig dels Tarongers, a la platja de la Goleta, de Tavernes de la Valldigna.

El director general de Costes, Ports i Aeroports, Vicente Martínez Mus, que s’ha personat en l’acte de fitació a l’Ajuntament de Tavernes de Valldigna, ha assenyalat que “es tracta d’un expedient molt agressiu, a diferència d’altres que hem tingut, que s’aplica en una zona ja partionada. Es contradiu així el Ministeri de Transició Ecològica, que deia que partionava trams pendents, no revisava els ja fets” i ha afegit que, “ens oposem, una vegada més, al fet que el Ministeri prive de drets i oportunitats de futur els veïns”.

Martínez Mus ha remarcat que “el Govern central intenta explicar que és una partió que no afecta moltes persones i no és veritat. Modificar la línia genera noves afeccions a propietaris, que estan en el que es diu servitud de trànsit o de protecció i estos veïns veuran molt limitats els seus drets de propietat”.

D’una banda, el director general ha exposat que “està comprovat que hi ha una aplicació indeguda de la llei i que la partió -en el cas d’insistir practicar-la- hauria de tornar a iniciar-se en qualsevol cas aplicant el reglament en la versió anterior a una modificació declarada nul·la prèviament pel Tribunal Suprem”.

D’altra banda, Martínez Mus ha manifestat la falta d’oportunitat de la partió ja que es pretén revisar una zona ja partionada en 1999. “És incongruent amb l’estratègia plasmada i manifestada en nombroses ocasions pel Ministeri per a la Transició Ecològica de partionar els terrenys que no ho estigueren des de l’entrada en vigor de la Llei de Costes de 1988”, ha explicat el director general.

Així mateix, en este cas, Martínez Mus ha insistit que “hi ha una partió vigent, a més d’obres en tràmit i projectades unes altres que podrien fer variar sensiblement la línia de vora de mar i la de domini públic marítim terrestre”. Per la qual cosa “anticipar la partió a l’execució d’eixes obres és generar greus perjuís a particulars sense necessitat”, ha afegit.

A més, “no queda justificat el motiu de la modificació de la línia de domini públic, encara més quan el Ministeri indica que la causa són els temporals ocorreguts en 2020, causa de nul·litat decretada pel Tribunal Suprem de la modificació del Reglament general de costes (agost de 2022)”, ha puntualitzat.

Finalment, per al director general es tracta “d’un colp de força més que forma part de la voràgine per partionar del Govern central”. També ha destacat que “la Generalitat s’ha oposat des d’un principi a estes partions en les costes de la Comunitat Valenciana” i ha recordat que el Consell treballa per a desplegar totes les seues competències en la matèria.

Fecha: 12/06/2024